Title: Predkladacia správa
Author: Daniel Pitoňák
Last saved by: marek teplansky
Company: Úrad vlády SR

Príloha 3

Predkladacia správa

Finančné memorandum Národného programu Phare 2001 (ďalej národný program) je súčasťou aktivít predvstupovej pomoci poskytovanej Slovenskej republike zo strany Európskej únie. Spolu s finančnými memorandami pre programy cezhraničnej spolupráce a Program pre podporu odstavenia jadrových elektrární tvorí ročnú národnú alokáciu Phare pre SR. 
Celková finančná angažovanosť Európskej komisie (EK) v rámci národného programu predstavuje 43,5 MEUR (1,86 mld. Sk). Podporené opatrenia zahrňujú aktivity v oblastiach budovania inštitúcií a investícií. Podiel investícií dosahuje 64% rozpočtu, čo zodpovedá indikatívnemu rozdeleniu stanovenému smernicami EK (70% : 30% v prospech investícií).
Programovací cyklus národného programu bol otvorený v októbri 2000. Konečné verzie projektov boli predložené EK dňa 4. 5. 2001. Riadiaci výbor programu Phare schválil národný program na svojom septembrovom zasadnutí.
Národný program podporí 15 projektov. Oblasť harmonizácie s acquis communautaire a budovania regulačnej infraštruktúry bola podporená 6 projektmi zameranými na oblasť dohľadu nad trhom, kompatibilitu colných informačných systémov, opatrenia v oblasti regulácie sieťových odvetví, efektívneho využívania a úspor energie a zabezpečenia kritických zásob ropy a ropných produktov, harmonizáciu v železničnej doprave, podporu nezávislosti a profesionalizácie súdnictva a na vybudovanie efektívnej vnútornej finančnej kontroly. V oblasti politických kritérií boli podporené 2 projekty zamerané na zvyšovanie dostupnosti vzdelávania pre rómsku menšinu a zlepšenie kvality bývania v 30 rómskych obciach. 
Komponent sociálnej a ekonomickej súdržnosti bol podporený 7 projektmi, z ktorých 1 má za cieľ pokračovanie aktivít Špeciálneho prípravného programu pre štrukturálne fondy v oblasti budovania inštitúcií pre potreby regionálneho rozvoja a štrukturálnej politiky v súvislosti s prípravou SR na členstvo v EÚ. Sektorový projekt v oblasti rozvoja ľudských zdrojov a 5 regionálnych projektov majú za cieľ realizáciu investičných aktivít v rámci niektorej relevantných priorít, ktorými sú: zvýšenie aktivity produktívneho sektora, posilnenie kapacity ľudských zdrojov a zlepšenie infraštruktúry súvisiacej s ekonomikou. 
Popri schválených projektoch je v národnom programe vyčlenená rezerva pre twinningové projekty malého rozsahu, ktorá by sa mala využívať na samostatné a nezávislé opatrenia realizované v rámci jasne definovaných strategických koncepcií. Zároveň sa národný program finančne spolupodieľa na účasti SR v komunitárnych programoch Leonardo da Vinci II, Socrates II, Mládež, Kultúra 2000, Médiá, Save a V. rámcový program pre rozvoj vedy a techniky v roku 2000.
Vzhľadom na pretrvávajúce problémy v oblasti zabezpečovania implementácie schválených projektov bola do Finančného memoranda národného programu zapracovaná podmienka, určujúca realizovateľnosť jednotlivých projektov len za predpokladu vypracovania potrebných dokumentov pre realizáciu verejného obstarávania služieb, tovarov a prác v období do 6 mesiacov od podpisu finančného memoranda. V prípade, že pre niektorý projekt nebudú predložené požadované dokumenty do špecifikovanej lehoty, projekt môže byť zrušený a po zvážení EK môžu byť prostriedky, viazané na projekt, realokované na iné opatrenia, ktoré sú v súlade s cieľmi programu Phare.